b'\n_START_ARTICLE_\nPedro \xc3\x81lvares Cabral\n_START_SECTION_\nBiografija\n_START_PARAGRAPH_\nManoma, kad gim\xc4\x97 Portugalijos provincijoje Beira Bai\xc5\xa1oje 1467 ar 1468 metais. Buvo tre\xc4\x8diasis Beiros gubernatoriaus ir Belmont\xc4\x97s alkaldo Fernano Kabralo bei Izabelos de Guveja de Keiro\xc5\xa1 s\xc5\xabnus. Tikrasis jo vardas buvo Pedras Alvare\xc5\xa1as Guveja nes paprastai tik vyriausiasis s\xc5\xabnus paveld\xc4\x97davo t\xc4\x97vo pavard\xc4\x99. V\xc4\x97liau, mirus vyriausiajam s\xc5\xabnui, prad\xc4\x97tas vadinti Pedru Alvare\xc5\xa1u Kabralu. 1500\xc2\xa0m. vasario 15 d., kai gavo patvirtinimo lai\xc5\xa1k\xc4\x85 kelionei \xc4\xaf Indij\xc4\x85 i\xc5\xa1 karaliaus Manuelo I, jau naudojo t\xc4\x97vo pavard\xc4\x99._NEWLINE_Buvo Henriko J\xc5\xabrininko sargyboje tarnavusio Fernano Alvare\xc5\xa1o Kabralo an\xc5\xabkas. Biografai atrado didiki\xc5\xa1k\xc4\x85j\xc4\x85 jo linij\xc4\x85: pro prosenelis Alvaras \xc5\xbdilas Kabralas buvo Kastelo da Guardos alkaldas valdant Fernandui I-ajam ir \xc5\xbduanui I-ajam, Avis\xc5\xb3 dinastijos nariams. I\xc5\xa1 j\xc5\xb3 gavo malon\xc4\x99 tur\xc4\x97ti dvi pilis Guard\xc4\x85 ir Belmont\xc4\x99, bei perdav\xc4\x97 savo palikuonims. Tos valdos, buvusios Ispanijos pasienyje, buvo ganyklos. Nuo jose ganom\xc5\xb3 o\xc5\xbek\xc5\xb3 kilo \xc5\xa1eimos herbas bei pavard\xc4\x97 \xe2\x80\x9eCabral\xe2\x80\x9c._NEWLINE_B\xc5\xabdamas vienuolikos met\xc5\xb3 persik\xc4\x97l\xc4\x97 \xc4\xaf Sei\xc5\xa1al\xc4\xaf (kur ligi \xc5\xa1iol teb\xc4\x97ra Quinta do Carbal), Lisabonoje studijavo literat\xc5\xabr\xc4\x85, istorij\xc4\x85 ir mokslus (pavyzd\xc5\xbeiui, kosmografij\xc4\x85), bei karo menus. \xc5\xbduano II-ojo karali\xc5\xa1koje taryboje, \xc4\xaf kuri\xc4\x85 pateko kaip jaunas didikas, tobulinosi kosmografijoje ir j\xc5\xabrininkyst\xc4\x97je._NEWLINE_\xc4\xae sost\xc4\x85 \xc4\xaf\xc5\xbeengus Manuelui I-ajam gavo Karali\xc5\xa1kosios tarybos idalgo titul\xc4\x85, tapo Kristaus Ordino kavalieriumi, jam paskirta valstybin\xc4\x97 alga._NEWLINE_1499\xc2\xa0m. Kabralui suteiktas laivyno, kuris tur\xc4\x97jo vykti \xc4\xaf Indij\xc4\x85 po Vasko da Gamos gr\xc4\xaf\xc5\xbeimo, vyriausiojo kapitono titulas. Tuo metu jam buvo apie 33 metus. Kabralo ekspedicijos misija buvo u\xc5\xbemegzti prekybinius ry\xc5\xa1ius su Zamorinu, ir t\xc4\x99sti da Gamos darb\xc4\x85 Indijoje, ten \xc4\xafkurti \xc4\xafmon\xc4\x99 ar gamykl\xc4\x85 ir i\xc5\xa1gauti kuo daugiau preki\xc5\xb3._NEWLINE_Tai buvo pati geriausiai apr\xc5\xabpinta XV a. ekspedicija. J\xc4\x85 sudar\xc4\x97 10 laiv\xc5\xb3 ir 3 karavel\xc4\x97s, gabenusios 1200\xe2\x80\x931500 \xc5\xbemoni\xc5\xb3, kuri\xc5\xb3 tarpe buvo pareig\xc5\xabnai, kariai, dvasininkai. Buvo vadovaujama patyrusi\xc5\xb3 j\xc5\xabrinink\xc5\xb3, toki\xc5\xb3 kaip Bartolom\xc4\x97jus Diasas ir Nikolau Koeljo. I\xc5\xa1vyko i\xc5\xa1 Lisabonos 1500\xc2\xa0m. kovo 9 dien\xc4\x85, po mi\xc5\xa1i\xc5\xb3 Restelo koply\xc4\x8dioje, kuriose dalyvavo ir pats karalius su savo taryba._NEWLINE_Baland\xc5\xbeio 22 d., pra\xc4\x97jus 43 dienoms po i\xc5\xa1vykimo, ekspedicija, atsiskyrusi nuo Afrikos krant\xc5\xb3, i\xc5\xa1vydo Paskoalo kaln\xc4\x85, st\xc5\xabksant\xc4\xaf Bajos pakrant\xc4\x97je. Kit\xc4\x85 dien\xc4\x85 \xc4\xafvyko pirmas kontaktas su vietiniais gyventojais. Baland\xc5\xbeio 24 d. keliaudami \xc4\xaf \xc5\xa1iaur\xc4\x99 ir ie\xc5\xa1kodami prieglobs\xc4\x8dio, \xc4\xafsik\xc5\xabr\xc4\x97 prie dabartin\xc4\x97s Santa Kruz Kabralijos \xc4\xaflankos, Porto Seguro apylink\xc4\x97se. Ten i\xc5\xa1buvo iki gegu\xc5\xbe\xc4\x97s 2. Kabralas atrastas \xc5\xbeemes paskyr\xc4\x97 Portugalijos kar\xc5\xabnai ir pavadino Ilha de Vera Cruz bei i\xc5\xa1siunt\xc4\x97 vien\xc4\x85 i\xc5\xa1 ma\xc5\xbeesni\xc5\xb3 laiv\xc5\xb3 su Pero Vaz de Caminha lai\xc5\xa1ku atgal \xc4\xaf karalyst\xc4\x99 prane\xc5\xa1ti apie atradim\xc4\x85._NEWLINE_Tada v\xc4\x97l t\xc4\x99s\xc4\x97 kelion\xc4\x99 \xc4\xaf Indij\xc4\x85 Vasko da Gamos mar\xc5\xa1rutu. Kertant Gerosios Vilties ky\xc5\xa1ul\xc4\xaf ekspedicija neteko keturi\xc5\xb3 laiv\xc5\xb3, ironi\xc5\xa1ka, tarp j\xc5\xb3 ir Bartolom\xc4\x97jaus Diaso, kuris 1488\xc2\xa0m. \xc5\xa1\xc4\xaf ky\xc5\xa1ul\xc4\xaf atrado._NEWLINE_Istorikai diskutuoja, ar Kabralas i\xc5\xa1 ties\xc5\xb3 nor\xc4\x97jo atrasti Brazilij\xc4\x85, ar tai \xc4\xafvyko per klaid\xc4\x85, ta\xc4\x8diau nei vienai hipotezei patvirtinti n\xc4\x97ra pakankamai \xc4\xafrodym\xc5\xb3. Ai\xc5\xa1ku tai, kad po \xc5\xa1ios datos tapo \xc5\xbeinoma apie \xc5\xbeemes \xc4\xaf rytus nuo Tordesilijo sutarties linijos._NEWLINE_Laivynas atvyko \xc4\xaf Kalikut\xc4\x85 rugs\xc4\x97jo 13 dien\xc4\x85, prie\xc5\xa1 tai dar sustoj\xc4\x99s Ryt\xc5\xb3 Afrikos pakrant\xc4\x97je. Kabralas pasira\xc5\xa1\xc4\x97 pirm\xc4\x85j\xc4\x85 prekybos sutart\xc4\xaf tarp Portugalijos ir Indijos valdovo. Portugal\xc5\xb3 gamykla buvo \xc4\xafkurta, ta\xc4\x8diau gyvavo trumpai: gruod\xc5\xbeio 16 d. j\xc4\x85 sugriov\xc4\x97 musulmonai, \xc5\xbeuvo apie 30 portugal\xc5\xb3, tarp j\xc5\xb3 kelion\xc4\x99 apra\xc5\xa1\xc4\x99s Peras Vaz de Kaminija._NEWLINE_V\xc4\x97liau portugalai subombardavo Kalikut\xc4\x85, u\xc5\xbegrob\xc4\x97 arab\xc5\xb3 laivus ir Ko\xc5\xa1ime bei Kananore pasikrov\xc4\x99 laivus prieskoni\xc5\xb3 ir kitos vietin\xc4\x97s produkcijos, patrauk\xc4\x97 atgal \xc4\xaf Europ\xc4\x85._NEWLINE_Kabralas atvyko \xc4\xaf Lisabon\xc4\x85 1501\xc2\xa0m. liepos 31 d. ir buvo priimtas kaip didvyris, nepaisant to, kad i\xc5\xa1 trylikos laiv\xc5\xb3 gr\xc4\xaf\xc5\xbeo tik keturi. Pakviestas karaliaus buvo \xc4\xafkalbin\xc4\x97jamas 1502 m. surengti nauj\xc4\x85 misij\xc4\x85 \xc4\xaf Rytus, ta\xc4\x8diau atsisak\xc4\x97 ir buvo pakeistas Vasku da Gama. Kabralas u\xc5\xbesitrauk\xc4\x97 karaliaus nemalon\xc4\x99 ir iki pat gyvenimo galo nebegavo jokios tarnybin\xc4\x97s misijos._NEWLINE_1503 m. ved\xc4\x97 Izabel\xc4\x85 de Kastro, Alfonso de Albukerk\xc4\x97s dukter\xc4\x97\xc4\x8di\xc4\x85, susilauk\xc4\x97 palikuoni\xc5\xb3. 1518\xc2\xa0m. buvo Karali\xc5\xa1kosios Tarybos kavalieriumi, paskirtas Belmont\xc4\x97s valdytoju ir Azuraros alkaldu._NEWLINE_Mir\xc4\x97 vis\xc5\xb3 u\xc5\xbemir\xc5\xa1tas, palaidotas Santareno Malon\xc4\x97s ba\xc5\xbeny\xc4\x8dioje, pagal vienus 1520\xc2\xa0m., pagal kitus 1526\xc2\xa0m._NEWLINE_Kabralas prisimenamas brazil\xc5\xb3 kaip Brazilijos atrad\xc4\x97jas ir kasmet baland\xc5\xbeio 22 dien\xc4\x85 paminimas. Rio de \xc5\xbdaneire jam pastatytas paminklas (autorius Rodolfo Bernardelli). Belo Horizont\xc4\x97s miestas pagerb\xc4\x97 suteikdamas jo vard\xc4\x85 vienai pagrindini\xc5\xb3 miesto gatvi\xc5\xb3 Avenida \xc3\x81lvares Cabaral. Portugalijoje jam pastatytas paminklas Lisabonoje bei pavadintas prospektas. Taip pat statulos pastatytos jo gimtajame mieste Belmont\xc4\x97je bei laidojimo vietoje Santarene. 1903\xc2\xa0m. kovo 14 d. jo palaikai pergabenti \xc4\xaf Brazilij\xc4\x85 ir palaidoti Rio de \xc5\xbdaneiro senojoje katedroje.'